text: Prins Joachim jager på Als
  07 december 2016 kl. 09.04
  Prins Joachims årlige sønderjyske kongejagt er onsdag morgen sat i gang i Nørreskoven på Als.
  Onsdag morgen bød Prins Joachim velkommen til den årlige kongejagt til lyden af jagthornets spil og flaghejsning.  
  - I dag skal vi nyde, hvad naturen har at byde på. Vejret er det mindst lovende. Biotopen er det mest lovende, indledte Prins Joachim.
  I år har han inviteret til kongelig jagt i Nørreskoven på det nordlige Als. Det er første gang i 19 år, at jagten bliver holdt her.
  - Det er et af de områder, vi synes er rigtig spændende. Vi har ikke været her i mange år, men nu havde Prins Joachim lyst til at komme her i år. Vi skal nok få en hyggelig dag i skoven, siger Jens Bjerregaard Christensen, der er Kongelig Jægermester, til TV SYD.
  Jagten startede med parole kl. 9.00, hvorefter de 18 skytter traskede ud i deres jagttårne.
  Sidste år blev kongejagten afholdt i Lovrup Skov syd for Gram, hvor 14 jægere deltog. Som en del af kongehuset har Prins Joachim jagt-ret i en række af Naturstyrelsens skove - heriblandt Nørreskoven på Als.  
  Jagten foregår hele dagen, og jægerne går hovedsageligt efter ræv, råvildt, dåvildt og kronvildt.
  